b'\n_START_ARTICLE_\nA\xc4\x9fstafan piirikunta\n_START_PARAGRAPH_\nA\xc4\x9fstafan piirikunta (azeriksi A\xc4\x9fstafa rayonu, ven. \xd0\x90\xd0\xba\xd1\x81\xd1\x82\xd0\xb0\xd1\x84\xd0\xb8\xcc\x81\xd0\xbd\xd1\x81\xd0\xba\xd0\xb8\xd0\xb9 \xd1\x80\xd0\xb0\xd0\xb9\xd0\xbe\xcc\x81\xd0\xbd, Akstafinski raion) on paikallishallintoalue Azerbaid\xc5\xbeanissa. Vuonna 1990 perustetun piirin pinta-ala on 1504 neli\xc3\xb6kilometri\xc3\xa4. Asukkaita on 80\xc2\xa0500 henke\xc3\xa4 (vuonna 2010)._NEWLINE_A\xc4\x9fstafan piiri sijaitsee Azerbaid\xc5\xbean luoteisosassa Kurajoen laaksossa. Se rajoittuu pohjoisessa Georgiaan, id\xc3\xa4ss\xc3\xa4 Tovuzin ja lounaassa Qazaxin piireihin sek\xc3\xa4 etel\xc3\xa4ss\xc3\xa4 Armeniaan._NEWLINE_Piirin keskus on A\xc4\x9fstafan kaupunki, josta on 461 kilometri\xc3\xa4 maan p\xc3\xa4\xc3\xa4kaupunkiin Bakuun. Toinen huomattavampi paikkakunta on Vur\xc4\x9funin taajama. Kuntia on yhteens\xc3\xa4 24, taajamia 9 ja kyli\xc3\xa4 29. Kaupunkiv\xc3\xa4est\xc3\xb6n osuus on 25,0\xc2\xa0% (vuonna 2010). Vuoden 1999 v\xc3\xa4est\xc3\xb6nlaskennan mukaan asukkaista 99,0\xc2\xa0% on azereja ja 0,6\xc2\xa0% turkkilaisia._NEWLINE_Piirin kautta kulkee Bakun ja Tbilisin v\xc3\xa4linen rautatie sek\xc3\xa4 Bakusta Georgian rajalle johtava M1-valtatie. Seudun p\xc3\xa4\xc3\xa4elinkeino on maatalous, joka on erikoistunut viljan viljelyyn._NEWLINE_N\xc3\xa4ht\xc3\xa4vyyksiin kuuluvat muinaiset asuinpaikat, Tatl\xc4\xb1n armenialainen kirkko, Ha\xc3\xa7avuoren keskiaikainen rakennelma ja Kolx\xc9\x99l\xc9\x99flin kyl\xc3\xa4n kaivo. Kurajoen pohjoispuolella sijaitsee Qarayaz\xc4\xb1n luonnonpuisto._NEWLINE_Paikallislehten\xc3\xa4 ilmestyy A\xc4\x9fstafa.'